ຫຼາຍກວ່າພັນຄົນ ຖືກຈັບ ໃນຄວາມບໍ່ສະຫງົບ ຢູ່ ກາບົງ
ມີພວກຕໍ່ຕ້ານລັດຖະບານ ຫລາຍກວ່າ 1,000 ຄົນ ໄດ້ຖືກຈັບ ໃນຄວາມວຸ້ນວາຍ ທີ່ຍັງດຳເນີນຢູ່ຕໍ່ມາ ໃນປະເທດກາບົງ.
ລັດຖະມົນຕີກະຊວງພາຍໃນຂອງ Gabon ກ່າວວ່າ ມີຜູ້ຖືກຈັບຫຼາຍກວ່າ 1 ພັນຄົນ ນັບຕັ້ງແຕ່ໄດ້ເກີດຄວາມຮຸນແຮງຂຶ້ນທີ່ນະຄອນຫຼວງໃນມື້ວັນພຸດຜ່ານມາ ຫຼັງຈາກໄດ້ມີການປະກາດຢ່າງເປັນທາງການກ່ຽວກັບການໄດ້ຮັບໄຊຊະນະ ເພື່ອເຂົ້າຮັບຕຳແໜ່ງອີກເທື່ອນຶ່ງຂອງປະທານາທິບໍດີ Ali Bongo ໃນວັນພະຫັດວານນີ້ ຕຳຫຼວດໄດ້ລາດຕະເວນຢູ່ຕາມຖະໜົນສາຍຕ່າງໆໃນນະຄອນຫຼວງ Libreville ຫຼັງຈາກໄດ້ມີການປະທະກັນ ໃນຕອນກາງຄື ນຊຶ່ງພວກປະທ້ວງໄດ້ພາກັບຈູດຕຶກສະພາແລະຕຶກອາຄານຕ່າງໆທີ່ຕັ້ງຢູ່ໃກ້ຄຽງແລະກຳລັງຂອງລັດຖະບານກໍໄດ້ບຸກເຂົ້າໄປໃນຫ້ອງການຂອງພວກຝ່າຍຄ້ານ ທີ່ນະຄອນຫຼວງວໍຊິງຕັນ ກະຊວງການຕ່າງປະເທດສະຫະລັດ ໄດ້ຮຽກຮ້ອງ ໃຫ້ທຸກພັກ ຝ່າຍຕົກລົງກັນແບບສັນຕິເພື່ອຫລີກລ່ຽງບໍ່ໃຫ້ເກີດຄວາມວຸ້ນວາຍຕື່ມອີກໃນອະນາຄົດ ແຕ່ກໍບໍ່ໄດ້ປະຕິເສດ ເຖິງຄວາມເປັນໄປໄດ້ ທີ່ວ່າ ຄວນຈະມີການພິຈາລະນາ ກ່ຽວກັບ ການເອົາມາດຕະການທີ່ເໝາະສົມໃນຂັ້ນຕໍ່ໄປ ທ່ານ John Kirby ໂຄສົກຂອງກະຊວງການຕ່າງປະເທດສະຫະລັດກ່າວໃນວັນພະຫັດ ວານນີ້ວ່າ “ພວກເຮົາຂໍຕ້ອງຕິ ຕໍ່ການເພີ້ມທະວີ ຄວາມຮຸນແຮງ ຫລັງຈາກໄດ້ມີການປະ ກາດຜົນການເລືອກຕັ້ງ ນັ້ນແມ່ນຜົນການເລືອກຕັ້ງທີ່ຍັງບໍ່ທັນເປັນທາງການເທື່ອຂອງລັດຖະບານ ພວກເຮົາຂໍຮຽກຮ້ອງໃຫ້ກຳລັງຮັກສາຄວາມສະຫງົບ ໃຫ້ການເຄົາລົບຕໍ່ສິດ ທິທີ່ໄດ້ຮັບການຄ້ຳປະກັນຕາມລັດຖະທຳມະນູນຂອງປະຊາຊົນຊາວ Gabon ທຸກຖ້ວນໜ້າແລະປະຊາຊົນທຸກໆຄົນໃນ Gabon ໃນຂະນະດຽວກັນ ກໍມີການປະກາດມາດຕະການທາງດ້ານຄວາມປອດໄພໃນວັນພະຫັດວານນີ້ໂດຍສະຖານທູດສະຫະລັດທີ່ນະຄອນ Libreville ເພື່ອແຈ້ງໃຫ້ປະຊາຊົນຊາວອາເມຣິກັນຊາບ ກ່ຽວກັບການເດີນຂະບວນ ຂະໜາດໃຫຍ່ ມີຄວາມຮຸນແຮງ ການຈະລາຈົນ ແລະການລັກຂະໂມຍເອົາເຄື່ອງຂອງຢູ່ທີ່ນັ້ນ ແລະຂໍຮ້ອງໃຫ້ຊາວອາເມຣິກັນຢູ່ໃນບ່ອນທີ່ປອດໄພ ການປະກາດດັ່ງກ່າວເວົ້າວ່າ “ກຳລັງຮັກສາຄວາມສະຫງົບ ໄດ້ຮັບມືກັບສະຖານະການດ້ວຍລະເບີດນ້ຳຕາ ແລະຕັ້ງເຄື່ອງກີດຂວາງຂຶ້ນຢູ່ຕາມເສັ້ນທາງສາຍສຳຄັນໆ ຢຸດການຂົນສົ່ງໃນທົ່ວຕົວເມືອງ ນອກນັ້ນ ຍັງມີຊາກຫັກພັງ ແລະລົດທີ່ຖືກໄຟໄໝ້ຕັນທາງຢູ່ໃນບາງເຂດ ” ເຈົ້າໜ້າທີ່ລັດຖະບານກ່າວວ່າ ມີຜູ້ເສຍຊີວິດໄປແລ້ວບໍ່ຕ່ຳກວ່າ 1 ຄົນແລະບາດເຈັບອີກ 19 ຄົນ ໃນເຫດການຫລ້າສຸດທີ່ໄດ້ເກີດຂຶ້ນ ຜູ້ນຳຝ່າຍຄ້ານ ທ່ານ Jean Ping ໄດ້ກ່າວກ່ອນໜ້ານີ້ວ່າ ມີຜູ້ເສຍຊີວິດແລ້ວ 2 ຄົນ